რუსეთის იმპერიის I მოწვევის სახელმწიფო სათათბირო
რუსეთის იმპერიის I მოწვევის სახელმწიფო სათათბირო (რუს. Государственная дума Российской империи I созыва; 27 აპრილი (10 მაისი) — 9 (22) ივლისი, 1906, თავრიდის სასახლე, სანკტ-პეტერბურგი, რუსეთის იმპერია) — რუსეთის იმპერიის სახელმწიფო სათათბიროს რიგით პირველი მოწვევა. წარმოადგენდა რუსეთის იმპერიის თვითმპყრობელობიდან საპარლამენტო მონარქიაზე გადასვლის მცდელობას, რომელიც განპირობებული იყო ქვეყანაში გახშირებული საპროტესტო გამოსვლების გასანეიტრალებლად. სახელმწიფო სათათბიროში არჩეული იყო 499 დეპუტატი (524 საარჩევნო ოლქიდან). I მოწვევის სათათბირომ თავისი ხანმოკლე დროის მანძილზე ჩაატარა 39 სხდომა (1 სესია) და იარსება 72 დღე, რის შემდეგადაც იმპერატორმა ნიკოლოზ II-მ აღნიშნული მოწვევა დაითხოვა, როგორც არაქმედითუნარიანი.